ఎలైట్‌ క్రికెటర్ల జాబితాలో పృధ్వీ షాకు స్థానం
 
ముంబై: ముంబైకి చెందిన 17 సంవత్సరాల పృధీ షా అరుదైన ఘనతను సాధించాడు.అరంగేట్రం చేసిన రంజీ మ్యాచ్‌లోనే సెంచరీ సాధించాడు.దీంతో సచిన్‌ లాంటి దిగ్గజ క్రికెటర్లు ఉన్న ఎలైట్‌ క్రికెటర్ల జాబితాలో స్థానం దక్కించుకున్నాడు.రంజీ ట్రోఫీలో భాగంగా తమిళనాడుతో జరుగుతున్న సెమీ ఫైనల్‌ మ్యాచ్‌లో అయిదవ రోజు సెంచరీ సాధించి ముంబై తరుపున అరంగేట్ర మ్యాచ్‌లోనే సెంచరీ సాధించి 13వ ఆటగాడిగా గుర్తింపు పొందాడు. పృధ్వీ షా 99 పరుగుల వద్ద క్రీజులో ఉన్నప్పుడు బౌలర్‌ విజయ శంకర్‌ నో బాల్‌ వేశాడు.దీంతో పృధ్వీ షా 152 బంతుల్లో సెంచరీని పూర్తి చేశాడు.అయితే ముంబై జట్టు విజయానికి 10 పరుగుల దూరంలో ఉన్న సమయంలో 175 బంతులు ఆడి 13 బౌండరీలు,1 సిక్సర్‌తో 120 పరుగుల వ్యక్తిగత స్కోరు వద్ద పృధ్వీ షా పెవిలియన్‌ చేరాడు.పృధ్వీ షా 14 సంవత్సరాల వయసులో ముంబై హార్రిస్‌ పీల్డ్‌ స్కూల్‌ మ్యాచ్‌లో 546 పరుగులతో వరల్డ్‌ రికార్డుని నెలకొల్పిన సంగతి తెలిసిందే.అప్పటి నుంచి భారత్‌లో యువ ఆటగాళ్లలో ఒకడిగా సత్తా చాటుతూనే ఉన్నాడు. రాహుల్‌ ద్రవిడ్‌ కోచ్‌గా ఉన్న అండర్‌-19 జట్టులో సభ్యుడిగా కూడా ఉన్నాడు.రంజీ సెమీస్‌ ఫైనల్‌ మ్యాచ్‌లో భాగంగా కెవిస్‌ ఆల్మీడియా స్థానంలో ముంబై జట్టులో షా పిలుపు అందుకున్నాడు.తొలి ఇన్నింగ్స్‌లో 4 పరుగుల వద్ద ఔటై నిరాశపరిచిన షా రెండవ ఇన్నింగ్స్‌లో సెంచ రీతో దూసుకుపోయి జట్టుని ఫైనల్స్‌కు చేర్చాడు.దీంతో షాకు మ్యాన్‌ ఆఫ్‌ ది మ్యాచ్‌ అవార్డు లభించింది.